
תקנות הסמים המסוכנים (דרכי הנהלת הקרן לטיפול בנכסים שחולטו) (תיקון),
התשס"ד-2003

היו"ר מיכאל איתן:

	 אני פותח את הישיבה. הנושא הראשון - בקשה של השר לשנות את הרכב המועצה להכוונת פעולות קרן החילוט. מבקשים להוסיף את בא כוח השר לביטחון פנים.

	התיקון אומר כך: "בתקנה 11(א) לתקנות הסמים המסוכנים (דרכי הנהלת הקרן לטיפול בנכסים שחולטו), התש"ן-1990, אחרי פסקה (5) יבוא: '(6) בא כוח השר לביטחון הפנים שימונה מתוך משטרת ישראל'.". 

	מי בעד?

הצבעה
בעד - 3
 נגד - אין
תקנות הסמים המסוכנים (דרכי הנהלת הקרן לטיפול בנכסים שחולטו) (תיקון), התשס"ד-2003, נתקבלו.

היו"ר מיכאל איתן:

	 התיקון לתקנות התקבל פה אחד. תודה רבה.



הצעת חוק המפלגות (תיקון מס' 13), התשס"ד-2004

היו"ר מיכאל איתן:

	 הנושא הבא הוא תיקון סעיף 25 לחוק המפלגות, אנחנו מבקשים להעביר את הצעת החוק לקריאה שנייה ושלישית במליאה. אני קורא: 

	"בחוק המפלגות, התשנ"ב-1992, בסעיף 25 -

	"(3א) (א) כספים שהתקבלו ממועמד בבחירות פנימיות במפלגה כהשתתפות בהוצאות המפלגה לצורך ארגון הבחירות האמורות, שלא יעלו על 10,000 שקלים חדשים למועמד לכל מערכת בחירות פנימיות, ובלבד ששימוש בכספים שהתקבלו לפי פסקה זו יהיה רק לארגון הבחירות הפנימיות שבהן משתתף המועמד שממנו התקבלו" - ברור מכאן שאסור שהכסף יהיה יותר מהעלויות?

סיגל קוגוט:

	אני חושבת שכן, כי כתוב כאן השתתפות בהוצאות. זה לא יכול לעלות על ההוצאות שהיו למועמד.

אופיר פינס-פז:

	 אפשר לכתוב את זה בצורה יותר טובה: "סך כל ההשתתפות לא תעלה על סך ההוצאות"?

סיגל קוגוט:

	 לא אכפת לי להוסיף הוראה כזאת. 

אופיר פינס-פז:

	 אין ספק ש-10,000 זה סכום קטן, יש הוצאות יותר גדולות. אז נכתוב שסך כל ההשתתפויות לא יעלו על ההוצאות בפועל. אחרת זאת תרומה.

סיגל קוגוט:

	 ברור, זאת היתה הכוונה. זה מה שכתבנו, השתתפות בהוצאות, אבל אני אבהיר את זה.

היו"ר מיכאל איתן:

	אני ממשיך: "(ב) לעניין חוק המימון, לא יראו סכומים אלה כתרומה; (ג) לעניין פסקה זו, 'מועמד' - מי שועמד לבחירה בבחירות פנימיות במפלגה לתפקיד ישוב ראש המפלגה או לאחד מאלה: ראש הממשלה, שר, חבר הכנסת, ראש רשות מקומית, או חבר מועצת רשות מקומית;".

	אצלנו היתה התמודדות למועצת הסניף, לוועידה, ביחד גבו 850 שקלים, 500 ו-350 שקלים. באותה שנה אפשר היה לתרום למפלגה 700 שקלים. 

אופיר פינס-פז:

	 היה אפשר לתרום 900 שקלים, וגבו 850 שקלים.

סיגל קוגוט:

	 הסכום עלה. היום אפשר לתרום, לפי חוק המימון, 1,000 ו-1,900 שקלים, תלוי אם זה שנת בחירות או לא.

היו"ר מיכאל איתן:

	 אנחנו אומרים שאם תורמים סכום כזה, אפשר יהיה להסתפק בתרומה. אבל כשזה עולה מעל לזה, כשמדובר בבחירות יותר יקרות, כשעושים פריימריס לראש רשות מקומית או חבר מועצה. 

רשף חן:

	 היתה בעיה טכנית ומהותית עם הסך-הכל הזה. קודם כל, כשאתה גובה את הכסף אתה לא יודע כמה אנשים יירשמו. נניח שאני מתכנן בחירות, ואני מניח שאני יודע כמה זה יעלה לי, נניח שאני יודע שזה יעלה לי 30,000 שקלים. אני לא יודע כמה אנשים הולכים להירשם. במצב הזה אני צריך לחלק הסכום בכמה אנשים שיירשמו, אבל אני יודע כמה אנשים יירשמו. ואז הסיכוי שבדיוק נפגע שואף לאפס.

אופיר פינס-פז:

	 לא צריך בדיוק לפגוע, אסור שהסכום יעבור. אם זה יהיה פחות, זה בסדר. זאת השתתפות, זה לא כיסוי.

סיגל קוגוט:

	 בדרך כלל זה יהיה יותר נמוך.

רשף חן:

	 אם אני זוכר נכון את הרציו של כל הצעת החוק הזאת, זה לא נועד לאפשר השתתפות למפלגות, זה לא נועד לגייס כסף למפלגות אלא זה נועד לקבוע דמי רצינות. בוא נניח שהבחירות שלי לא עולות הרבה כסף.

סיגל קוגוט:

	זה לא נועד לקבוע דמי רצינות, זה נועד באמת להשתתף בהוצאות, אחרת - אם זה היה חסם כניסה - זה היה צריך להתקבל ברוב של 61, זאת היתה פגיעה בשוויון לפי סעיף 4 וכל החוק הזה לא עבר בקריאה ראשונה ב-61 חברים. זה לא חוק שבא לעשות חסם כניסה, הוא בא להגיד, במערכת היחסים עם מבקר המדינה: אל תחשיב את זה כתרומה אסורה כי אלה לא בעלי ההון שבאים לתת תרומה אסורה למפלגה. זה, ככל שמותר לנו לגבות סכומים - והחוק הזה לא אומר אם מותר או אסור - -

רשף חן:

	 זאת תרומה ייעודית.

סיגל קוגוט:

	 כן. זה כיסוי הוצאות, ממש מחיר.

ניסן סלומינסקי:

	 סיגל, לא יעזור לך, בשינוי לא מבינים מה המשמעות שלמפלגה אין כסף. נפל עליהם כסף ואין להם בחירות, הם לא יודעים מה לעשות. 

אופיר פינס-פז:

	 הבעיה היא במפלגות שיש גוף בוחר גדול.

רשף חן:

	 איך מתגברים על זה? 

סיגל קוגוט:

	 אני לא אמרתי אם זה מלכתחילה או בדיעבד, יכול להיות שיהיה fine tuning אחר כך. העיקר שבסוף זה יהיה באמת השתתפות בהוצאות.

היו"ר מיכאל איתן:

	 אם יקרה שהם גבו מהם יותר מדי, יחזירו.

רשף חן:

	 אם קבעו יותר מדי, זה ייחשב תרומה.

סיגל קוגוט:

	 לא, יהיו חייבים להחזיר את זה.

ניסן סלומינסקי:

	 אדוני היושב ראש, אתה יודע איזה מנגנון זה להחזיר לאנשים אם יש הרבה?

אופיר פינס-פז:

	 זאת הצעת חוק שלי, וחשובה כאן כוונת המחוקק, אם כי המחוקק הוא כולנו כמובן. אם יקרה מצב שבו סך הגבייה עולה על סך ההוצאה, מפלגה צריכה להחזיר בחלקים שווים סכום כסף לכל מתמודד מעבר למה שזה עלה לה.

רשף חן:

	 ואם המפלגה קבעה מראש עם המשתתפים, שאם זה יחרוג מסך ההוצאות אבל זה עדיין סכום שמותר לתרומה, היא תיקח את זה כתרומה.

היו"ר מיכאל איתן:

	 אז מותר לה לקחת את זה כתרומה. 

אופיר פינס-פז:

	 אבל תרומה זה דבר וולונטרי. אתה לא יכול להכריח מישהו לתרום. אתה יכול להגיד לו: אני מבקשים ממך שתתרום את היתרה. אז מישהו יתרום, ומישהו אחר יגיד: תחזיר לי.

ניסן סלומינסקי:

	 יכתבו את זה מראש.

אופיר פינס-פז:

	 אבל בוודאי אסור שזה יעלה על סך ההוצאה.

סיגל קוגוט:

	 אז לא נכתוב "סך כל הסכומים שייגבו מלכתחילה". כי יכול להיות שמלכתחילה ייגבו ואחר כך תחזירו. אז עדיף להשאיר את זה לדעתי השתתפות בהוצאות.

ניסן סלומינסקי:

	 השתתפות בהוצאות זה בסדר.

היו"ר מיכאל איתן:

	"כספים שהתקבלו ממועמד בבחירות פנימיות במפלגה כהשתתפות בהוצאות המפלגה לצורך ארגון הבחירות האמורות" - פה אתה רוצה שייכתב בלבד, חבר הכנסת פינס. אפשר לחשוב גם על משהו אחר - אחרי "שלא יעלו על 10,000 שקלים חדשים למועמד", להכניס את האמירה "שלא יעלו על חלקו היחסי בהוצאות, הנמוך מבין השניים". 

ניסן סלומינסקי:

	 זה מתחיל להיות מסובך. תכתוב "השתתפות בהוצאות בלבד" ואז זה יהיה עוד יותר חזק. 

היו"ר מיכאל איתן:

	"כספים שהתקבלו ממועמד בבחירות פנימיות במפלגה כהשתתפות בהוצאות המפלגה לצורך ארגון הבחירות אמורות בלבד".

סיגל קוגוט:

	 למרות שגם בסוף כתבנו "ובלבד שהשימוש יהיה רק לארגון הבחירות הפנימיות שבהן משתתף המועמד".

ניסן סלומינסקי:

	 זה שלייקעס.

אופיר פינס-פז:

	 למה את לא כותבת דברת אחר? רשאית מפלגה - -

סיגל קוגוט:

	 אני לא רוצה לכתוב את זה, כי זה חסם הכניסה. אני לא רוצה לעשות לך נורמה. אני רוצה במערכת היחסים שלך עם מבקר המדינה לפטור אותך מתרומה ולא לעשות לך חסמי כניסה שאתה צריך 61 קולות.

אופיר פינס-פז:

	 זאת מטרת החוק. אגב, החוק הוא על דעתו של מבקר המדינה. הוא פירש את זה כך, אחרת הוא היה קונס אותנו. הוא פירש את זה כך, אבל ביקש שתהיה חקיקה.

היו"ר מיכאל איתן:

	 ברגע שזה תשלום חובה שווה על כולם, זאת לא תרומה. זה לא דומה לתרומה.


	אולי אפשר להוסיף את המילה "בלבד", כלומר "לצורך ארגון הבחירות האמורות בלבד" ולמחוק את כל הסיפה המתחילה במילים "ובלבד ששימוש בכספים" וכו'. לדעתי כך זה יהיה יותר מקיף ויותר ברור. 

סיגל קוגוט:

	 זה אותו הדבר בעיניי מבחינת המשמעות המשפטית. תבחרו מה שאתם רוצים.

היו"ר מיכאל איתן:

	 השאלה איפה לשים את המילה "בלבד". 

סיגל קוגוט:

	 מה רע בנוסח כמו שהוא עכשיו? לדעתי זה ברור.

היו"ר מיכאל איתן:

	 מה שלא ברור כאן זה העניין שההשתתפות היא בהוצאות בלבד. כל הסיכום שאנחנו בונים כאן, שהמפלגה תחזיר - זה בכלל לא עולה מתוך כל העניין כאן.

סיגל קוגוט:

	 אני אחשוב על הוראה נוספת.

ניסן סלומינסקי:

	 אפשר לכתוב "השתתפות אך ורק בהוצאות המפלגה".

סיגל קוגוט:

	 אפשר לכתוב "כהשתתפות בהוצאות המפלגה לצורך ארגון הבחירות האמורות, שלא תעלה בסך הכל על ההוצאות האמורות" וגם נשאיר את ה"בלבד".

אופיר פינס-פז:

	 חסר לי פה התפקיד בהגדרת מועמד. אצלנו יש בחירות ליושב ההסתדרות החדשה, יושב-ראש נעמ"ת, אלה בחירות גדולות אצלנו. זה ממש מכריע, זה לא עולה פחות מאשר כל דבר אחר. 

היו"ר מיכאל איתן:

	 אצלנו מתמודדים על הסתדרות עובדים לאומית, אז נכתוב "יושב-ראש הסתדרות עובדים ארצית", לא נתחיל לפרט שמות.

דורית ואג:

	נעמ"ת זה לא ארגון עובדים.

ניסן סלומינסקי:

	 תשאירו את הסעיף איך שהוא היה בהתחלה. הוא ברור.


היו"ר מיכאל איתן:

	 אולי אפשר להוסיף "כספים שהתקבלו ממועמד בבחירות פנימיות במפלגה כהשתתפות יחסית בהוצאות המפלגה לצורך ארגון הבחירות האמורות".

ניסן סלומינסקי:

	 אף אחד לא יבין מה זה "יחסית". הנוסח שהיה עד עכשיו הוא טוב. אם אתה רוצה תוסיף עוד את המילה "בלבד", אז יהיו פעמיים שלייקעס ויבינו.

	"כספים שהתקבלו ממועמד בבחירות פנימיות במפלגה כהשתתפות בהוצאות המפלגה בלבד לצורך ארגון הבחירות האמורות, שלא יעלו על 10,000 שקלים חדשים למועמד לכל מערת בחירות פנימיות" ותשאיר גם "ובלבד ששימוש בכספים שהתקבלו" וכו'.

היו"ר מיכאל איתן:

	 אולי נעשה את זה אחרת: "כספים שהתקבלו ממועמדים בבחירות פנימיות". מועמד זה גם לשון רבים, זה ברור, אבל אם אנחנו נוקטים כאן לשון רבים אולי זה יהיה לנו יותר קל. "כספים שהתקבלו ממועמדים בבחירות פנימיות במפלגה כהשתתפות בגובה הוצאות המפלגה לצורך ארגון הבחירות המאורות, ובלבד שלא יעלו על 10,000 שקלים חדשים למועמד לכל מערכת בחירות פנימיות, לא ייחשבו" וכו'. 

סיגל קוגוט:

	 לא אכפת לי לכתוב "ממועמדים", אבל למה לכתוב "בגובה"?

היו"ר מיכאל איתן:

	 שלא יחרוג מגובה הוצאות המפלגה. 

סיגל קוגוט:

	 אני אשים את זה בסוף - ובלבד שהשימוש יהיה רק לזה, וסך כל הסכומים לא יעלו על וכו'.

היו"ר מיכאל איתן:

	 בסדר. תנסחי את זה עכשיו, ונצביע על זה.

סיגל קוגוט:

	 אני אראה את זה גם לנסחית החוק. בסך הכל זה יהיה כך: "לארגון הבחירות הפנימיות שבהן משתתף המועמד" - "בלבד" אחד אומר שהשימוש הוא רק לזה, וה"בלבד" השני יהיה - וסך הסכומים לא יעלה על הוצאות המפלגה בפועל. 

היו"ר מיכאל איתן:

	 התוספת היא מאוד לא נכונה. דיברנו על השתתפות בהוצאות בחירות, פתאום אנחנו באים עם מושגים חדשים - רק לארגון הבחירות הפנימיות. ואם ההוצאות היו לפרסום?

סיגל קוגוט:

	 זה גם ארגון. ארגון זה מונח כולל, אבל אי אפשר לקחת את העודף ולהעביר את זה לבחירות הבאות.


היו"ר מיכאל איתן:

	 למה אנחנו צריכים להתחיל לפצל את המושג "הוצאות". היה לנו מושג אחד, קראו לו "הוצאות המפלגה לצורך ארגון בחירות". למה אנחנו פתאום להגיד "ארגון בחירות פנימיות"? צריך להיות אותו מושג. אתה רוצה לכתוב "ארגון בחירות פנימיות", תכתבי כך: "כספים שהתקבלו ממועמד בבחירות לארגון בחירות פנימיות" ותמשיכי הלאה. 

סיגל קוגוט:

	 השתמשנו בזה. כתבנו: "השתתפות בהוצאות המפלגה לצורך ארגון הבחירות האמורות". המילים "לצורך ארגון" כן מופיעות. רציתי לחזור על זה פעמיים, שזה יהיה אותו הדבר. אם אתה רוצה שנמחק "שלא יעלו על 10,000 שקלים חדשים למועמד", אנחנו יכולים להגיד כך: "כספים שהתקבלו ממועמדים בבחירות פנימיות כהשתתפות בהוצאות המפלגה בלבד לצורך ארגון הבחירות, ובלבד שסך כל הסכומים לא יעלה על סך הוצאות המפלגה בפועל".

היו"ר מיכאל איתן:

	 תקראי את הנוסח ונצביע עליו.

סיגל קוגוט:

	 יש לי שני נוסחים. השאלה אם אתם רוצים את ההגבלה על השימוש או שאני רק מעלה את זה לראש, ובסיפה אני רק אומרת שסך כל הסכומים לא יעלה על הסכומים שהמפלגה הוציאה.

היו"ר מיכאל איתן:

	 תקראי את האפשרות שנראית לך טובה יותר.

סיגל קוגוט:

	"כספים שהתקבלו ממועמדים בבחירות פנימיות במפלגה כהשתתפות בהוצאות המפלגה לצורך ארגון הבחירות האמורות" - זה הביטוי: הוצאות לצורך ארגון - "שלא יעלו על 10,000 שקלים חדשים למועמד לכל מערכת בחירות, ובלבד ששימוש בכספים שהתקבלו לפי פסקה זו יהיה רק לארגון" - את זה לא אכפת לי למחוק אם אתה רוצה. אם אתם רוצים אפשר להוסיף פה "וסך הסכומים לא יעלה על סך ההוצאות בפועל של המפלגה". 

היו"ר מיכאל איתן:

	 תנסי לחלק את המשפט הזה, הוא מאוד מסורבל.

סיגל קוגוט:

	אני יכולה גם להגיד "כספים שהתקבלו ממועמדים שהתקיימו בהם כל אלה: (1) לא יעלו על 10,000 שקלים חדשים; (2) השימוש שייעשה בהם יהיה רק לצורך ארגון; (3) סך כל הסכומים לא יעלה על סך ההוצאות בפועל של המפלגה".

ניסן סלומינסקי:

	 זה בסדר.

	בואו נעבור לפסקה (ג), צריך לתקן אותה.

אופיר פינס-פז:

	 חסרים כאן תפקידים.

סיגל קוגוט:

	 זה לא משתלב טוב בסעיף, אבל אין לי בעיה להכניס את זה.

היו"ר מיכאל איתן:

	 אני מסתכל על החוק בעיני פעיל מפלגה שרוצה לדעת מה מותר ומה אסור. הוא לוקח את הטקסט ולא מבין מה כתוב. הוא הולך לעורך-דין, גם העורך-דין שלו לא מבין מה כתוב.

אופיר פינס-פז:

	 בואו נתקן את פסקה (ג). צריך להוסיף את הנושא של ארגון עובדים, ארגוני נשים ארציים, כל הדברים האצריים.

אופיר פינס-פז:

	 יושב-ראש הסתדרות ארצית - אני לא נכנס לשאלה איזו הסתדרות - ויושב ראש ארגון - -

היו"ר מיכאל איתן:

	 למה לנו להיכנס לכל זה? אנחנו קבענו שאסור שזה יעלה מעל ההוצאות, קבענו שאסור שזה יהיה יותר מ-10,000 שקלים. מה אכפת לְמה הוא מועמד, הוא מועמד לכל תפקיד. עכשיו אנחנו מתחילים לחשוב ולפרט את התפקידים, מחר יהיו עוד כל מיני תפקידים.

ניסן סלומינסקי:

	 אז תמחק את פסקה (ג).

סיגל קוגוט:

	 אפשר להגיד "לתפקיד ציבורי". הרי אתם גם בוחרים לסוכנות.

ניסן סלומינסקי:

	 נכון, למה לעשות רשימה? נמחק את הרשימה. 

סיגל קוגוט:

	 אז לא נגדיר מה זה מועמד?

היו"ר מיכאל איתן:

	 מדובר פה על בחירות פנימיות, לא נכתוב לאיזה תפקיד. כל בחירות שיארגנו ויעלו כסף. אם זה יקר, ייקחו יותר; אם זה זול, ייקחו פחות; מעל 10,000 שקלים לא יכולים לקחת. עכשיו נתחיל לפרט לאיזה בחירות כן ולאיזה בחירות לא. החקיקה תהיה יותר פשוטה אם לא נפרט.

אופיר פינס-פז:

	 הרי תמיד נשכח בעלי תפקידים.

סיגל קוגוט:

	 אז אנחנו מוחקים את פסקה (ג).

היו"ר מיכאל איתן:

	 רבותיי, אני מבקש להביא את זה להצבעה. 

	מי בעד אישור הצעת חוק המפלגות (תיקון מס' 13), התשס"ד-2004, והעברתו לקריאה שנייה ושלישית?

הצבעה
בעד - 4
נגד - אין
הצעת חוק המפלגות (תיקון מס' 13), התשס"ד-2004, נתקבל.

היו"ר מיכאל איתן:

	 החוק אושר פה אחד. תודה רבה.


הישיבה ננעלה בשעה 11:10.







